વલ્લભવિદ્યાનગર હરિઓમનગર ખાતે રહેતો કૌશલભાઇ ઊર્ફે મેડીયો જયંતિ વસાવાએ આપેલી ફરિયાદમાં જણાવ્યું છે કે, બે એક મહિના પહેલા વિદ્યાનગર ખાતે રહેતા સુરેશ ભરવાડ તથા ડાખર ભરવાડ સાથે તેના મિત્રને બોલાચાલી થઇ હતી. જેથી મેડીયો સમજાવવા જતાં તેની સાથે પણ સામાન્ય બોલાચાલી થઇ હતી. જે બાબતની તેઓ દ્વારા રીસ રાખવામાં આવતી હતી. મંગળવારે રાત્રિના કૌશલ ઊર્ફે મેડીયો પોતાના મિત્રો સાથે બાઇક પર મોટા બજાર ખાતે આવેલા ઇસ્કોન મંદિર પાસેથી પસાર થતા હતા, ત્યારે બાંકડા ઉપર સુરેશ ભરવાડ તથા ડાખર ભરવાડ સહિત બીજા પાંચથી છ ભરવાડો બેઠા હતા. મેડીયાએ તેમની સામે જોતા જ સુરેશ ભરવાડે કહ્યું કે,’તુ મારી સામે કેમ જુએ છે’ તેમ કહેતા જ મેડીયાએ બાઇક ઉભુ રાખ્યુ હતું. અને કહ્યુ હતું કે, એમાં શું થઇ ગયું’ જેથી સુરેશ ભરવાડ અને ડાખર ભરવાડ એકદમ ગુસ્સે ભરાઇને ગમે તેવી ગાળો બોલી જાતિવાચક અપશબ્દો બોલીને ‘તારી ઓકાત શું છે, તુ અમારી સામે બોલી શકે’ મેડીયાએ જાતિવાચક અપશબ્દો બોલવાની ના પાડતાં જ સુરેશ ભરવાડ ધારીયું લઇને તેમજ અન્ય ભરવાડો ભરવાડી દંડો લઇને આવી ચઢ્યા હતા. સુરેશ ભરવાડે ધારીયું મેડીયાને માથામાં મારી દેતાં તે લોહીલુહાણ થઇ જવા પામ્યો હતો. આ જીવલેણ હુમલો થતા મેડીયાના મિત્રો ત્યાંથી ફરાર થઇ ગયા હતા. મેડીયો મારથી બચવા માટે ભાગવા લાગતાં ભરવાડોએ પાછળ દોડી આવીને ડાખર ભરવાડે જમણા પગના નળા ઉપર દંડો મારી દેતા મેડીયો રસ્તા પર પડી ગયો હતો. એ સાથે જ ભરવાડો દંડા લઇને તૂટી પડ્યા હતા અને ઉપરાછાપરી દંડાના ફટકા મારી જીવલેણ ઇજાઓ પહોંચાડી હતી. દરમિયાન આસપાસના લોકો એકત્ર થતાં તમામ ભરવાડો ત્યાંથી આજે તો તુ બચી ગયો છું. પણ અમો બધા તને જીવતો રહેવા દેવાના નથી તેવી ધમકીઓ આપીને જતા રહ્યા હતા. દરમિયાન એક રિક્ષાચાલક મેડીયાની મદદે આવ્યો હતો અને તેને તાત્કાલિક સારવાર માટે કરસમદની શ્રીકૃષ્ણ હોસ્પિટલ ખાતે લઇ ગયો હતો.